श्वेता को इलाज के लिए इंदौर भेजा, 20 हजार दिए
आलोट विकासखंड के मंडावल में रहने वाले बनेसिंह की बेटी श्वेता का अब इंदौर के निजी अस्पताल में उपचार होगा। श्वेता को पिता के साथ मंगलवार को रतलाम से इंदौर भेजा गया। मुख्यमंत्री द्वारा श्वेता के इलाज का खर्च राज्य शासन द्वारा उठाने की घोषणा के बाद कलेक्टर ने अस्पताल के प्रबंधन से श्वेता के इलाज की बात की। रेडक्रॉस सोसायटी के माध्यम से बने सिंह को फिलहाल 20 हजार रुपए की सहायता मुहैया कराई गई है।
मंगलवार सुबह श्वेता पिता बने सिंह और गांव के अन्य लोगों के साथ कलेक्टर बी. चंद्रशेखर से मिलने पहुंची। उसके यहां आने से पहले ही कलेक्टर इंदौर में अस्पताल प्रबंधन से उसके इलाज के संबंध में बात कर चुके थे। श्वेता के इलाज से संबंधित रिकॉर्ड भी डॉक्टरों को भेज दिया। श्वेता और बने सिंह कलेक्टर से मिले, कलेक्टर ने उन्हें डॉक्टर और अस्पताल की जानकारी देने के साथ 20 हजार रुपए दिए और इंदौर भेज दिया। कलेक्टर बी. चंद्रशेखर के अनुसार 14 वर्षीय श्वेता का इंदौर में फिलहाल हेपेटाइटिस का इलाज होगा। हेपेटाइटिस रिकवर होने के बाद थैलेसीमिया का ट्रीटमेंट शुरू किया जाएगा। मुख्यमंत्री की घोषणा के बाद श्वेता के इलाज से संबंधित राज्य बीमारी सहायता योजना का प्रकरण तैयार कर लिया। उसके पिता को जिलास्तर पर अन्य योजनाओं का लाभ दिलाने के लिए संबंधित अधिकारियों को निर्देश दिए हैं।
hin_Deva hin_Deva hin_Deva